送荆門王廣文之官
作者：李昴英
朝代：宋

paragraphs: 京都士如雲，一見知好修。
未嘗廣文飯，已替肉食謀。
炎門恥曳裾，漫郎肯從游。
驚座吐倔奇，倚麈覺我羞。
窮邊人憚之，長笑驅行舟。
遠烽亂夕烟，戎馬驕高秋。
清野空子衿，叢棘荒半流。
此去欲何之，幕府應拔尤。
吾道豈空談，取勝在一籌。
獻馘早歸來，平步班瀛洲。